Diari Oficial de la Generalitat Valenciana


Sumari del DOGV 6206, del 15-02-2010 (2010/1412)

RESOLUCIÓ de 9 de febrer de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni específic de col·laboració entre el Ministerio de Educación i la Generalitat per al finançament de proyectes de Campus d'Excel·lència Internacional seleccionats per mitjà del procediment previst en el capítol IV de l'Ordre PRE/1996/2009, de 20 de juliol.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6206

Data del DOGV
:   15-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/1412


Data del document
:   09-02-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Educació
    * administració central
    * cooperació administrativa

RESOLUCIÓ de 9 de febrer de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni específic de col·laboració entre el Ministerio de Educación i la Generalitat per al finançament de proyectes de Campus d'Excel·lència Internacional seleccionats per mitjà del procediment previst en el capítol IV de l'Ordre PRE/1996/2009, de 20 de juliol.  
 [2010/1412]  
El Ministerio de Educación i la Generalitat han subscrit, després de la tramitació prèvia reglamentària, el 28 de desembre de 2009, el conveni específic de col·laboració per al finançament de proyectes de Campus d'Excel·lència Internacional seleccionats per mitjà del procediment previst en el capítol IV de l'Ordre PRE/1996/2009, de 20 de juliol.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i la clàusula novena del propi conveni, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 0182/2010, i que figura com a annex d'esta resolució.  
Valencia, 9 de febrer de 2010.- El directot general del Secretariat del Consell: Ängel Mompó Romero.  
Conveni específic de col·laboració entre el Ministeri d'Educació i la Generalitat de la Comunitat Valenciana per al finançament de projectes de campus d'excel·lència internacional seleccionats per mitjà del procediment previst en el Capítol IV de l'Ordre PRE/1996/2009, de 20 de juliol.  
Madrid, 28 de desembre de 2009   
Reunits  
D'una banda, Ángel Gabilondo Pujol, ministre d'Educació, càrrec que exercix en virtut del nomenament efectuat pel Reial Decret 556/2009, de 7 d'abril (BOE del 7 d'abril), que actua fent exercici de la competència atribuïda per la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
D'una altra banda, Alejandro Font de Mora Turón, conseller d'Educació de la Generalitat de la Comunitat Valenciana, càrrec que exercix en virtut del nomenament efectuat pel Decret 8/2007, de 28 de juny, del president de la Generalitat, facultat per a este acte per acord del Consell, amb data 18 de desembre de 2009.  
Ambdós parts, en la representació que ostenten, es reconeixen mútua capacitat per a obligar-se i convindre,  
Exposen  
Primer. Que el Ministeri d'Educació ha aprovat recentment l'Orde PRE/1996/2009, de 20 de juliol, per la qual s'establix el Programa Campus d'Excel·lència Internacional, amb el qual este es proposa iniciar la modernització del concepte del campus universitari, amb la finalitat que els campus espanyols adquirisquen un nivell d'excel·lència i internacionalització que els permeta constituir un referent en l'àmbit global.  
Es tracta de desplegar un programa que complisca la triple missió de: i) promoure l'agregació d'institucions que, compartixen un mateix campus, i elaboren un projecte estratègic comú; ii) crear un entorn acadèmic, científic, emprenedor i innovador dirigit a obtindre una alta visibilitat internacional; i iii) crear àmbits acadèmics que siguen verdaders entorns de vida universitària integrada socialment al districte urbà o territori, amb altes condicions de qualitat i amb altes prestacions de servicis i millores energètiques i mediambientals. Igualment els campus universitaris exerciran sobre el seu entorn social i cultural una major interacció i un paper didàctic, projectant-se externament com a model d'harmonia espacial, de sostenibilitat i d'accessibilitat universal.  
Segon. Que el Ministeri d'Educació i la Generalitat de la Comunitat Valenciana, són conscients de la necessitat de coordinació d'actuacions en matèria universitària i, en particular, de la modernització dels campus universitaris d'esta comunitat, a fi de promoure l'excel·lència docent i científica, la internacionalització del sistema universitari i la seua implicació en el canvi de model econòmic basat en el coneixement i en la millora de la innovació, buscant, a més, situar les universitats d'esta comunitat autònoma entre les millors universitats d'Europa i els seus campus universitaris entre els de més prestigi internacional.   
Tercer. Que en este sentit, la Conferència General de Política Universitària, en la seua reunió del 2 de juny de 2009, va aprovar el projecte d'orde, que després seria publicada com a Orde PRE/1996/2009, de 20 de juliol.  
Quart. Que, per mitjà del procediment regulat en el capítol IV de l'esmentada orde, el projecte associat Naunova, ciència per a la salut i la sostenibilitat / ciutat de la innovació, coordinat per la Universitat de València i la Universitat Politècnica de València, ha sigut seleccionat per a rebre un finançament de 8 milions d'euros, a fi que el dit projecte puga ser portat a la pràctica en les condicions establides en la Resolució del secretari de general d'Universitats de 26 de novembre de 2009.  
Quint. Que, estant interessats el Ministeri d'Educació i la Generalitat de la Comunitat Valenciana perquè el dit projecte es porte efectivament a la pràctica, acorden finançar la seua realització en les condicions que a continuació s'indiquen.  
I, per consegüent, ambdós parts subscriuen el present conveni de col·laboració de conformitat amb les següents:   
Clàusules  
Primera. Objecte del conveni  
Este conveni té com a objecte regular la concessió d'un préstec de 8 milions d'euros per part del Ministeri d'Educació a la Generalitat de la Comunitat Valenciana perquè esta concedisca una ajuda al projecte coordinat per la Universitat de València i la Universitat Politècnica de València, per un import igual, a fi d'executar el "Projecte associat Naunova, ciència per a la salut i la sostenibilitat / Ciutat de la innovació", en les condicions establides en la Resolució del secretari de general d'Universitats de 26 de novembre de 2009. En cas que esta ajuda a les universitats de València i Politècnica de València per part de la comunitat autònoma consistirà, en tot o en part, en un préstec, este haurà d'atorgar-se en les mateixes condicions en què és rebut per la comunitat autònoma.  
Segona. Obligacions de les parts  
El Ministeri d'Educació queda obligat a realitzar la seua aportació a la comunitat autònoma firmant d'este conveni, per la quantitat de 8 milions d'euros en forma de préstec, de manera anticipada a l'execució de les activitats.  
La comunitat autònoma firmant comprovarà que les universitats beneficiàries han formalitzat els acords amb organismes d'investigació, ens locals, empreses o altres entitats a què hagen fet referència en el seu Pla Estratègic de Conversió i Viabilitat a Campus d'Excel·lència Internacional, abans d'atorgar la subvenció. El present conveni quedarà extint en cas que les universitats beneficiàries no arribaren a firmar, de forma injustificada, els acords a què s'han compromés en el seu Pla Estratègic en un termini de 3 mesos. Des de la firma d'este conveni, en este cas, la comunitat autònoma quedarà obligada al reintegrament de les quantitats percebudes.   
Una vegada que el primer pagament de l'ajuda siga transferit a les universitats per la comunitat autònoma (el que haurà de realitzar-se per anticipat per mitjà de dos quotes anuals, la primera abans que transcórreguen 3 mesos des de la recepció del préstec) correspondrà a esta realitzar el seguiment anual de l'execució de l'ajuda i dels resultats obtinguts per les universitats en el compliment del Pla Estratègic de Conversió i Viabilitat a Campus d'Excel·lència Internacional presentat, en relació amb els objectius fixats en la resolució del secretari general d'Universitats, i vetlarà pel seu compliment adequat. Els incompliments en l'execució del pressupost finançat o dels objectius establits que siguen inferiors al 20% del total, sempre que existisca pel beneficiari una actuació inequívocament tendent al compliment dels seus compromisos, només comportaran l'obligació de reintegrament de les ajudes en una proporció equivalent als dits incompliments; un incompliment superior al 20% d'eixos resultats donarà lloc a la pèrdua de l'ajuda per les universitats beneficiàries i a la rescissió del present conveni i el reintegrament de les quantitats percebudes per la comunitat autònoma.  
La comunitat autònoma haurà d'informar anualment el Ministeri d'Educació, per mitjà d'una memòria descriptiva, de l'exercici de les anteriors comeses, i haurà de facilitar, a més, tota la informació addicional que li siga requerida pel Ministeri.   
Tercera. Concessió del préstec   
1. El Ministeri d'Educació concedirà el préstec anteriorment indicat, a càrrec de l'aplicació pressupostària 59.61.597F.958 per un import de 3,5 milions d'euros i a càrrec de l'aplicació pressupostària 05.23.482V.609 per un import de 4,5 milions d'euros, en les condicions indicades en este conveni.   
2. El lliurament per part del Ministeri d'Educació a favor de la comunitat autònoma s'efectuarà després de la firma i abans de la finalització d'enguany. L'ingrés s'efectuarà en el compte general de la Tresoreria de la Generalitat de la Comunitat Valenciana, núm. 9000 0066 90 2827909003  
3. El préstec s'atorgarà sense interés i amb un termini d'amortització de 15 anys, inclosos tres de carència. El calendari d'amortització del préstec per la comunitat autònoma es descriu a continuació:  
  
4. Els possibles rendiments financers que es puguen derivar del lliurament per anticipat dels fons no computaran en l'import del préstec, si bé seran destinats per la comunitat autònoma a atendre actuacions de millora del campus el projecte del qual es finança.   
Quarta. Reembossament del préstec  
1. La comunitat autònoma firmant del present conveni es compromet a reembossar el préstec al Tresor Públic d'acord amb el que disposa l'Orde PRE/3662/2003, de 29 de desembre (BOE de 31 de desembre), per la qual es regula un nou procediment de recaptació dels ingressos no tributaris recaptats per les delegacions d'Economia i Hisenda i dels ingressos en efectiu a les sucursals de la Caixa General de Depòsits enquadrades en estes, modificada per l'Orde EHA/3967/2007, de 26 desembre (BOE de 8 de gener de 2008), o amb la normativa que la puga substituir, en el concepte "Ingressos no tributaris. Exercicis tancats operacions financeres", i amb una referència al Ministeri i a este conveni. L'incompliment de l'obligació de reembossament donarà lloc al reintegrament de l'import percebut, més els corresponents interessos de demora.  
2. La comunitat autònoma firmant del present conveni haurà de sotmetre's a les actuacions de comprovació i de control financer que corresponen a l'òrgan concedent del préstec, a la Intervenció General de l'administració de l'Estat, i a les previstes en la legislació aplicable del Tribunal de Comptes, als quals facilitarà tota la informació que li siga requerida a este efecte, i per a la qual haurà de conservar les justificacions de l'aplicació dels fons concedits durant l'execució d'este conveni i un termini de quatre anys a comptar de la finalització d'este.  
3. El present préstec és compatible amb subvencions, ajudes, ingressos o recursos per a la mateixa finalitat, procedents de qualssevol administració o ens públics o privats, nacionals, de la Unió Europea o d'organismes internacionals, sempre que la suma de les aportacions rebudes, inclosa la que regula el present conveni, no supere el cost total de l'activitat incentivada. La comunitat autònoma haurà de comunicar la sol·licitud o obtenció d'altres subvencions, ajudes, ingressos o recursos que financen les activitats subvencionades, procedents de l'administració de l'Estat o altres administracions públiques, ens públics o privats o persones físiques, nacionals o internacionals, així com l'import d'estes. La dita comunicació es realitzarà tan prompte com es conega i, en tot cas, amb anterioritat a la justificació de l'aplicació donada als fons rebuts.  
4. L'incompliment per la comunitat autònoma firmant del present conveni de les obligacions que s'hi recullen, donarà lloc al reintegrament de l'import percebut, més els corresponents interessos de demora.  
Quinta. Comissió de seguiment  
1. Per a garantir la correcta execució i el seguiment del que establix el present conveni, s'establirà una comissió de seguiment, que estarà constituïda per tres representants de la Generalitat designats per la conselleria competent en matèria d'universitats i tres representants de l'administració general de l'Estat, dos dels quals seran designats pel Ministeri d'Educació i un per la delegació del Govern a la comunitat autònoma.  
2. La Comissió de Seguiment es reunirà totes les vegades ho sol·liciten cada una de les parts. Esta comissió fixarà els criteris adequats per a la regulació dels aspectes no previstos en el conveni, realitzarà el seguiment i la supervisió de les actuacions d'este i del calendari d'actuacions, i resoldrà els dubtes i les controvèrsies que puguen sorgir en l'aplicació i la interpretació de les clàusules del conveni.  
3. La comissió es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú sobre òrgans col·legiats.   
4. Esta comissió tindrà com a funcions:  
a) Determinar els aspectes concrets de les actuacions que han de ser executades, establides en la Resolució del secretari de general d'Universitats de 26 de novembre de 2009, respecte al projecte o projectes seleccionats.   
b) Efectuar el seguiment de les actuacions i activitats, realitzades i en curs, per a comprovar que progressen adequadament i en els termes del conveni. A este efecte la comissió podrà demanar la informació que siga raonable per a constatar-ho i tant en els aspectes tècnics com en els econòmics i organitzatius.   
c) Resolució dels dubtes i controvèrsies que puguen sorgir en l'aplicació i la interpretació de les seues clàusules, sempre dins de legalitat vigent.  
d) Qualsevol altra que es derive de l'execució del conveni i en l'esperit d'este.   
Sexta. Justificació final del préstec  
L'acreditació del compliment de la finalitat del préstec, de la realització de l'activitat per a la qual es concedix i de la utilització dels fons percebuts es realitzarà anualment dins dels tres mesos posteriors a la data de celebració del present conveni. La dita justificació consistirà en la presentació al Ministeri d'Educació (Secretaria General d'Universitats) per part de la comunitat autònoma firmant del present conveni de la documentació següent:  
- Memòria descriptiva de les activitats realitzades.  
- Memòria econòmica dels gastos efectuats a càrrec del préstec concedit.  
- En cas que s'hagen produït retards en l'execució de les actuacions, memòria justificativa de les causes dels dits retards i proposta de nou calendari d'actuacions i data de finalització de l'execució de les actuacions.  
- El Ministeri d'Educació (Secretaria General d'Universitats) haurà d'autoritzar expressament el nou calendari i la data de finalització i la memòria justificativa. En cas de ser autoritzats, la comunitat autònoma presentarà, en el termini de tres mesos després de la nova finalització prevista de les actuacions, la documentació justificativa indicada en les lletres anteriors. Si no són autoritzats, el nou calendari, la data de finalització i la memòria, la comunitat autònoma reintegrarà el romanent total del préstec pendent d'amortitzar més els interessos de demora que en resulten.  
Sèptima. Vigència i resolució  
El present conveni entrarà en vigor quan el firmen ambdós parts i la vigència s'estendrà per un període de 15 anys, fins que ocórrega la total realització de les activitats per a les quals es concedix el préstec i la total devolució d'este.   
1. Este conveni podrà resoldre's abans del termini previst per mutu acord de les parts, per incompliment o denúncia d'alguna d'estes. En els dos últims supòsits, la part que vullga resoldre el conveni haurà de notificar-ho per escrit de forma justificada a l'altra amb dos mesos d'antelació, i sense perjuí de l'execució dels treballs en curs, degudament justificats.  
Octava. Règim jurídic i resolució de controvèrsies  
1. Este conveni és de naturalesa administrativa, dels previstos en l'article 4.c) de la Llei 30/2007, de Contractes del Sector Públic, per la qual cosa queda fora de l'àmbit d'aplicació de la dita llei, sense perjuí de l'aplicació dels principis continguts en esta per a resoldre els dubtes i les llacunes que puguen presentar-se, i es realitza a l'empara del que establix la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les ajudes financeres regulades en el present conveni quedaran subjectes a la Llei 47/2003 General Pressupostària, a la Llei 38/2003, de 17 de novembre, General de Subvencions, i la resta de normativa que siga aplicable.  
2. Així mateix, este conveni es regula pels articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i el seu règim jurídic estarà determinat per les estipulacions previstes en el mateix conveni i els principis generals de l'esmentada llei i la resta de normes de dret administratiu per a resoldre els dubtes i les llacunes que puguen presentar-se.  
3. La resolució de les controvèrsies que puguen plantejar-se sobre la interpretació i l'execució del present conveni haurà de tindre lloc per mutu acord de les parts en el si de la comissió de seguiment. Si no pot aconseguir-se el dit acord, serà la jurisdicció contenciosa administrativa la competent per a la resolució de les qüestions litigioses que puguen sorgir en la seua interpretació i el seu compliment.  
Novena. Publicitat del conveni  
El present conveni serà publicat en el Boletín Oficial del Estado i en el butlletí oficial de la comunitat autònoma firmant del present conveni.  
I, com a prova de conformitat, ambdós parts firmen el present conveni per duplicat i a un sol efecte en la data i lloc mencionats en l'encapçalament.  
Ministre d'Educació Conseller d'Educació   
Ángel Gabilondo Pujol Alejandro Font de Mora Turón